‘Gee my ŉ kans,’ vra nuwe minister van finansiesMalusi Gigaba tydens ‘n vorige geleentheid. Foto: Flickr/GovernmentZA Malusi Gigaba, die nuutaangestelde minister van finansies, het Saterdag ŉ beroep op Suid-Afrikaners gedoen om hom die geleentheid te gee om die nasionale tesourie te lei en homself in sy nuwe pos te bewys. “Die mense van hierdie land maak staat op openbare verteenwoordigers om hul lewens te verbeter. Ek sal nie ons mense verraai deur toe te laat dat individuele of spesiale belange voorkeur bo die belange van die publiek geniet nie,” het Gigaba gesê. Sy nuwe adjunk, Sfiso Buthelezi, en die direkteur-generaal, Lungisa Fuzile, het saam met hom die mediakonferensie in Pretoria behartig. “Elke besluit wat ek sal neem sal in die beste belang van die publiek geneem word en ek sal ontvanklik en aanspreeklik wees teenoor die publiek oor daardie besluit. Ek vra daarom die skeptiese mense in die opposisie, die media en die publiek om my te oordeel volgens my optrede in die komende maande en nie volgens bespiegeling en gerugte nie.” Gigaba het gesê hy sal nie toelaat dat sy aandag deur “eksterne kwessies” afgelei word terwyl hy poog om Suid-Afrika se sukkelende ekonomie te “red” nie. “Ek sal eerder daarop fokus om die beleid van die ANC te implementeer om die lewens van die meerderheid Suid-Afrikaners te verbeter,” het hy gesê. “Ek is deeglik bewus van die uitstekende manier waarop hierdie portefeulje deur al die vorige ANC-ministers van finansies, Trevor Manuel, Nhlanhla Nene en Pravin Gordhan, hanteer is. Hierdie comrades, wat deur die ANC ontplooi is en saam met die groter samelewing gewerk het, het gehelp om die Suid-Afrikaanse ekonomie te stabiliseer en te groei nadat hulle ŉ bankrot tesourie van die apartheidsregering geërf het,” het Gigaba gesê. “Ek hoop om voort te bou op hierdie goeie leierskap en bestuur van die land se finansies soos hierdie comrades dit gedoen het.” Gigaba het Vrydagaand gesê dit is onregverdig om te sê dat hy ŉ nuweling is in die wêreld van die ekonomie. “Ek gaan niemand se skoene volstaan nie. Ek het my eie skoene wat ek dra. Ek verstaan die verantwoordelikheid wat aan my toevertrou is. Ek is nie ŉ nuweling in die regering nie. Ek is al 13 jaar lank deel van die regering en het vier jaar lank in die portefeulje van openbare ondernemings gedien. Ek is nie ŉ nuweling in die ekonomie sektor nie,” het hy gesê. “Ek is ŉ ervare politikus met meer as 21 jaar se ervaring in die nasionale uitvoerende komitee van die ANC. Ek het agt jaar lank as die president van die ANC-jeugliga gedien. Ek is nie ŉ nuweling nie. Ek is ŉ ervare politikus. Dit is hoekom julle sien dat ek nie opgewonde raak nie, omdat ek die erns van die posisie wat aan my toevertrou is begryp.”